Han måtte venne seg til et liv uten kompisen
Eventyret var over. Selvsagt vant Barcelona igjen, en av de største triumfene, i den aller siste kampen de hadde sammen – og de kunne gå ut som en Vigeland-skulptur, med armene over hodet og rundt hverandre. Xavi og Iniesta. I mange år kunne man nesten ikke si det ene navnet uten å henge på det andre. Som de har herjet. Europamestere i 2008, Champions League i 2009, verdensmestere i 2010, Champions League i 2011, europamestere i 2012, pluss alt annet de har vunnet med Barcelona, og altså Champions League igjen i 2015. Best i mål: Mer enn en keeper Lionel Messi har vært best, men først har ballen gått gjennom Xavi og Iniesta. Til slutt ble også disse to hentet igjen av naturkreftene. Våren 2014 var vanskelig for Barcelona. Klubben tapte på alle fronter, spillet var blitt forutsigbart. Det gikk ikke fort nok. Ivan Rakitic ble hentet fra Sevilla, Luis Suárez kom fra Liverpool. Xavi og Iniesta-æraen gikk mot slutten. Det var Xavi som var på hell, men det så nesten like vanskelig ut for fire år yngre Andrés Iniesta (31). I fjor høst var han ikke helt til å kjenne igjen. Duoen var sjelden på banen samtidig, og Iniesta har forklart at omstillingen var tøff, både mentalt og sportslig. Fotballen var annerledes, plutselig føk ballene forbi ham. Barcelonas hjerte var ikke lenger plassert midt i laget. Det var de tre foran som fikk det til å pulsere. Men Iniesta holdt ut, fant seg stadig litt bedre til rette i «nye» Barça, og på vårparten, da det dro seg til i alle turneringene, var han tilbake. Han måtte bare venne seg til et liv uten kompisen. I den største kampen, Champions League-finalen mot Juventus, var det Andrés Iniesta som hadde kommandoen og fikk den offisiele utmerkelsen som «banens beste», akkurat som i VM-finalen i 2010 og EM-finalen i 2012. Etter bare fire minutter løp Iniesta seg fri inne i 16-meteren, ble spilt fri av Neymar, men der de aller fleste hadde avsluttet i full fart beholdt selvsagt Iniesta roen, overblikket hans oppfattet Ivan Rakitic i bedre posisjon – og 1-0 kunne plasseres i åpent mål. Best i forsvar: Han er komplett Et snaut kvarter før slutt ble han byttet ut. Inn med Xavi, og mens de sto og fiklet med bytte av kapteinbindet var det nok ikke få Barcelona-supportere som tørket bort en liten tåre – for ikke å snakke om da de to sto med Champions League-trofeet sammen noen minutter senere. Og mens Xavi dro til Qatar, vet man aldri hvilken vei Iniesta tar. Tror du han skal til høyre, sklir han sannsynligvis i motsatt retning. Det er en grunn til at han kalles illusjonisten. «Svisj!», så er han borte, uten at man helt har oppfattet hvordan, slik tre Paris Saint-Germain-spillere opplevde da han tok med seg ballen over halve banen og sto for et av 2015s fineste scoringsforarbeid. Vendingene, nærteknikken, temposkiftet med ballen i beina, kroppsfintene, overblikket; alt var samlet i noen få magiske sekunder. Ser man seg blind på tallene kan man fort tenke at Iniesta er blitt mye dårligere, fordi han ikke er like ofte innblandet i mål lenger. Men Barcelona spiller annerledes, de ligger ikke lenger og sirkler rundt 16-meteren, i jakten på den avgjørende stikkeren. Det går fortere fremover, og Iniesta er lenger unna mål. Det er ikke hans hovedoppgave å sørge for scoringene. Det har Barcelona andre folk som tar seg av. «Men det er lett å glemme at Iniesta veldig ofte er tredjesist på ballen», poengterer Petter Veland, CMore-kommentatoren som knapt går glipp av en pasning i spansk fotball. I Clasico’en mot Real Madrid for tre uker siden eide kaptein Iniesta midtbanen, dyttet gjennom Neymar til mål nummer to, banket selv det tredje i krysset og da han gikk av banen på stillingen 0-4, var det mange Real Madrid-supportere som reiste seg og applauderte ham ut av Bernabeu. Men det er heldigvis noen år til vi mister den andre halvdelen av Xavi og Iniesta også. PS! Duoen vant også Champions League i 2006, men begge startet på benken. Iniesta spilte 2. omgang da Arsenal ble slått 2-1. VGs jury: Øyvind Brenne, Sindre Øgar, Knut Espen Svegaarden, Trond Johannessen, Geir Juva og Arilas Berg Ould-Saada.
Dette er årets fineste fotballbilde. Og mannen til venstre er årets beste midtbanespiller.